Purtătoarea de cuvânt a Ministerului rus de externe, Maria Zaharova, susține că declarațiile premierului Marcel Ciolacu despre românii din Republica Moldova reprezintă „o ingerință flagrantă” în afacerile interne ale statului, transmite TASS.
Reacția Mariei Zaharova a venit în contextul în care premierul Marcel Ciolacu afirmase, la Digi 24, că „în Republica Moldova trăiesc români, numai români”.
„Atragem atenția asupra faptului că astfel de declarații provocatoare ale oficialilor români, care constituie o ingerință flagrantă, inclusiv în afacerile interne ale Moldovei, rămân fără un răspuns adecvat din partea Chișinăului”, a declarat reprezentanta Ministerului rus de externe.
„Vom oferi evaluarea noastră cu privire la acest lucru acum și vom continua să o facem pe viitor. Însă toată lumea trebuie să facă această evaluare. Atât de state, care sunt organizate în cadrul unor linii naţionale şi care îşi protejează reprezentanţii etniilor în întreaga lume, cât şi de organizaţiile internaţionale, cărora comunitatea internaţională le alocă bani doar pentru a-şi îndeplini mandatul de a proteja drepturile omului, de a preveni reîncarnarea nazismului, fascismului şi a oricăror alte practici odioase”, a adăugat Maria Zaharova.
Într-o apariție la Digi 24, premierul României a vorbit despre „războiul hibrid” cu care se confruntă Republica Moldova, dar și despre perspectivele unei reunificări între cele două state de pe malurile Prutului.
„Dacă se face sau nu unirea dintre România şi Republica Moldova, primul stat care trebuie să arate acest lucru este Republica Moldova. Aşa se porneşte unirea. Există o relaţie instituţională de respect şi o susţinere din partea statului român, şi nu numai a statului român, şi a Statelor Unite ale Americii, şi a Germaniei, şi a Franţei, ca Republica Moldova să depăşească acest moment dificil. Vreau să vă reamintesc că în Republica Moldova trăiesc români, numai români. Acest stat este sustenabil datorită implicării statului român. Şi a României. Şi cred că e de datoria noastră a românilor de a-i susţine în continuare pe românii noştri din Republica Moldova”, sublinia Marcel Ciolacu.